**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  10 – 5 – 2020

**ΑΜΑΡΟΥΣΙΟΥ Αρ. Πρ.:** 139

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Φ. Καββαδία 6932628101**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ.Ο.Ε.**

**Συλλόγους Εκπ/κών Π. Ε. της χώρας**

**ΟΧΙ στον ευτελισμό της  παιδαγωγικής ελευθερίας, την απαξίωση της ουσίας της διδασκαλίας, την ωμή παραβίαση  των  προσωπικών δεδομένων μαθητών και εκπαιδευτικών. Ακυρώνουμε στην πράξη τους αντιδημοκρατικούς, αντιεκπαιδευτικούς και βαθιά αντιπαιδαγωγικούς σχεδιασμούς της ηγεσίας του Υπουργείου Παιδείας**

Κυριολεκτικά μέσα στη νύχτα, η κυβέρνηση της Ν. Δ. έφερε για ψήφιση στη Βουλή στις 8 Μαΐου 2020 τροπολογία που προβλέπει την ταυτόχρονη δια ζώσης διδασκαλία και τη ζωντανή αναμετάδοση της από την τάξη. Η κυβέρνηση της Ν.Δ. και το Υπουργείο Παιδείας, σαν τον κλέφτη, ενώ γνωρίζουν την καθολική αντίθεση των εκπαιδευτικών και των σωματείων σε μια τέτοια λογική, έφεραν για ψήφιση αυτή την απαράδεκτη ρύθμιση, σε μια τροπολογία, εκπρόθεσμη μάλιστα, που αφορά σχέδιο νόμου του Υπουργείου Μετανάστευσης και Ασύλου!!!

**Αυτή η ρύθμιση ανοίγει επικίνδυνους δρόμους για την ίδια την εκπαιδευτική διαδικασία. Δεν πατάει σε κανένα παιδαγωγικό κριτήριο και παραβιάζει τα προσωπικά δεδομένα μαθητών και εκπαιδευτικών. Το μέτρο αυτό δεν έχει καμία σχέση με την εξ αποστάσεως εκπαίδευση (ασύγχρονη και σύγχρονη).**

Δεν υπάρχει καμία δικλείδα ασφαλείας ότι το μάθημα δεν καταγράφεται, δεν μαγνητοσκοπείται αφού δεν μπορεί να ελεγχθεί από τον ίδιο τον εκπαιδευτικό. Την ίδια στιγμή αφήνει ανήλικα παιδιά ανυπεράσπιστα μπροστά σε οποιονδήποτε «καλοθελητή»!

**Η σχέση εμπιστοσύνης που με τόσο κόπο χτίζουμε καθημερινά οι εκπαιδευτικοί μέσα στις σχολικές αίθουσες παύει να προστατεύεται, θρυμματίζεται.** Η δυναμική που δημιουργείται μέσα σε μια τάξη, οι σχέσεις των μαθητών μεταξύ τους αλλά και μεταξύ του εκπαιδευτικού και των μαθητών, η επικοινωνία αλλά και η παιδαγωγική πράξη είναι μοναδική. Αφαιρείται η δυνατότητα της παιδαγωγικής παρέμβασης του εκπαιδευτικού στα πλαίσια της διαχείρισης ιδιαίτερων ζητημάτων που προκύπτουν εντός τάξης. Πώς προστατεύονται για παράδειγμα οι μαθητές μας αν μια αφελής απάντηση ενός μαθητή γίνει viral και τον στιγματίσει σε όλη του ζωή; Η ίδια η συμπεριφορά και η στάση των μαθητών αλλάζει, τροποποιείται όταν γνωρίζουν ότι τους καταγράφει μια κάμερα!!

Τελικά με τις ψήφους μόνο των Βουλευτών της Ν.Δ., ψηφίστηκε λίγο πριν τα μεσάνυχτα στην Ολομέλεια της Βουλής η τροπολογία που κατέθεσε η υπουργός Παιδείας Νίκη Κεραμέως στο νομοσχέδιο για το μεταναστευτικό και προβλέπει κάμερες στις τάξεις των σχολείων.

Αυτή η τροπολογία είναι ξεκάθαρο ότι ανοίγει επικίνδυνους δρόμους για την ίδια την εκπαιδευτική διαδικασία κι η στάση του Υπουργείου Παιδείας είναι εξαιρετικά επικίνδυνη. Με αυτή την ενέργεια το Υπουργείο Παιδείας ανοίγει τον ασκό του Αιόλου σχετικά με τα ευαίσθητα προσωπικά δεδομένα, την παραβίαση του Συντάγματος καθώς και τις δημοκρατικές και κοινοβουλευτικές αρχές. Η κάμερα, μέσα στη σχολική τάξη, δεν παραβιάζει μόνο την αίθουσα διδασκαλίας και το μάθημα, αλλά αφήνει τα παιδιά «βορά» σε τρίτα πρόσωπα χωρίς καμία διασφάλιση για το ποιος, για ποιους λόγους και πόσοι μπορούν να τα παρακολουθούν πίσω από μια οθόνη στο σπίτι.

Επιπλέον η τροπολογία αυτή δείχνει για μια ακόμη φορά το πώς η κυβέρνηση της ΝΔ αντιλαμβάνεται τις δημοκρατικές διαδικασίες. Αφού πρώτα έφερε σε διαβούλευση ένα νομοσχέδιο εν μέσω πανδημίας και άρσης των ατομικών ελευθεριών, απορρίπτοντας κυνικά κάθε δυνατότητα διαλόγου και αντίδρασης, φέρνει ξαφνικά για ψήφιση  με εκπρόθεσμη τροπολογία σε άσχετο με την  Παιδεία νομοσχέδιο, μία πρωτοφανή ρύθμιση για  ζωντανή μετάδοση του μαθήματος από τη σχολική αίθουσα. Έχει γίνει πλέον φανερό και στους πιο δύσπιστους ότι ο αυταρχισμός, η περιφρόνηση στο διάλογο και στις δημοκρατικές διαδικασίες είναι η πολιτική τακτική της ηγεσίας του Υπουργείου.

Οι εκπαιδευτικοί απέδειξαν όλο αυτό το διάστημα ότι στηρίζουν και διατηρούν ζωντανή την παιδαγωγική σχέση  με τους μαθητές τους, με προσωπικές θυσίες και υψηλό αίσθημα ευθύνης. Σε καμία όμως περίπτωση δεν θα επιτρέψουμε   τον ευτελισμό της  παιδαγωγικής ελευθερίας, την απαξίωση της ουσίας της διδασκαλίας, την ωμή παραβίαση  των  προσωπικών δεδομένων μαθητών και εκπαιδευτικών. Θα ακυρώσουμε στην πράξη τους αντιδημοκρατικούς, αντιεκπαιδευτικούς και βαθιά αντιπαιδαγωγικούς σχεδιασμούς μιας ηγεσίας του Υπουργείου Παιδείας που ήδη καταγράφεται στις πιο μαύρες σελίδες της ιστορίας της εκπαίδευσης. **Με συλλογικές αποφάσεις των Συλλόγων και των Ομοσπονδιών, θα κάνουμε ότι περνάει από το χέρι μας για να μην εφαρμοστεί.**

**ΚΑΝΕΝΑΣ/ΚΑΜΙΑ ΣΥΝΑΔΕΛΦΟΣ ΝΑ ΜΗ ΔΕΧΤΕΙ ΚΑΜΕΡΕΣ ΣΤΗΝ ΤΑΞΗ ΤΟΥ ΓΙΑ ΤΟ ΛΟΓΟ αυτό το Δ. Σ. του Συλλόγου Εκπ/κών Π. Ε. Αμαρουσίου παρέχει πλήρη συνδικαλιστική κάλυψη στα μέλη του και ΚΑΛΕΙ ΤΟΥΣ ΣΥΛΛΟΓΟΥΣ ΕΚΠΑΙΔΕΥΤΙΚΩΝ Π. Ε. ΚΑΙ ΤΟ Δ. Σ. ΤΗΣ Δ.Ο.Ε. ΝΑ ΠΡΟΒΟΥΝ ΣΤΗ ΛΗΨΗ ΑΝΤΙΣΤΟΙΧΩΝ ΑΠΟΦΑΣΕΩΝ**

**Καλούμε τα μέλη μας να δώσουν μαζική, ενωτική και δυναμική απάντηση με τη συμμετοχή τους σε όλες τις εκπαιδευτικές κινητοποιήσεις της περιόδου, με πρώτο σταθμό την ΤΕΤΑΡΤΗ 13 Μαΐου 2020 στις 13:00 (πανεκπαιδευτικό συλλαλητήριο στα ΠΡΟΠΥΛΑΙΑ) στην Αθήνα ζητώντας την απόσυρση του «εγκληματικού» νομοσχεδίου Κεραμέως που θα έρθει το επόμενο διάστημα στη Βουλή (σας έχουμε ενημερώσει ήδη αναλυτικά για τις διατάξεις του). Με την αντίδρασή μας, που θα είναι δυναμική και καθολική, θα «μείνουν στα χαρτιά» όλες οι πολιτικές που επιχειρείται να εφαρμοστούν.**

